Dapper lid van honde-eenheid gegroetLenox en sy hanteerder, sers. Melisa Potgieter (Foto verskaf deur SAPD Uitenhage) Polisiebeamptes van Uitenhage in die Oos-Kaap en hul kollegas by die honde-eenheid, het Saterdag hartseer afskeid geneem van een van Uitenhage se K9-helde, Lenox, ŉ 10-jarige Duitse herdershond. Kapt. Gerda Swart, woordvoerder van die polisie, het gesê Lenox het met trots sedert 2013 in die honde-eenheid gedien en het gehelp om verskeie verdagtes, in ernstige sake, aan te keer wanneer hy hulle getakel het. “Lenox was ŉ baie aggressiewe hond en slegs sy vroulike hanteerder, sers. Melisa Potgieter, het geweet hoe om hom te hanteer, aangesien hy slegs haar vertrou het,” het Swart verduidelik. “Hulle het saam aan verskeie opvoedkundige praatjies deelgeneem by skole en feeste. Lenox, ŉ patrolliehond, se gesondheid het egter sedert Maart 2018 begin agteruitgaan en op 12 April het sy toestand baie versleg. Hy is na ŉ plaaslike veearts geneem waar hy met kanker gediagnoseer is. “Weens die erns van sy siekte moes Lenox sy aardse roeping vaarwel roep. ŉ Privaat seremonie sal binne die volgende paar dae gereël word. Ons salueer jou, Lenox.”